Die suiker in jou bloed - WelstandWelstand
Tuis / Advies / Die suiker in jou bloed
Ek dink nie 'n mens sal die impak van diabetes op jou lewe verstaan tensy jy self in daardie situasie is nie. En dit is soms ongemaklik om insulien by die werk in die yskas te bere vir wanneer jy dit nodig het. Diabetes affekteer miljoene mense wêreldwyd – volgens die Internasionale Diabetesfederasie is daar net in Suid-Afrika meer as 4,5 miljoen mense by wie diabetes 1 of 2 gediagnoseer is. Jy het dalk nie self diabetes nie, maar met Wêrelddiabetesdag wat jaarliks op 14 November gevier word, kyk ons na die uitwerking van hierdie siekte en die manier waarop jou liggaam werk met glukose, die suiker in jou bloed. Dalk verstaan jy dan ook beter hoe dit mense in jou familie of by die werk affekteer.
Hoe jou liggaam jou bloedsuikervlak reguleer
Wanneer jou liggaam die kos verteer wat jy eet, skakel dit die koolhidrate in die kos om in glukose, wat in die bloed opgeneem en só deur die liggaam vervoer word.
Glukose is noodsaaklik om te verseker dat jou liggaam behoorlik funksioneer en is die liggaam se vernaamste bron van energie.
Namate die glukosevlak in jou bloed styg, stel die pankreas insulien vry – 'n hormoon wat help dat die glukose deur die verskillende selle in die liggaam opgeneem word.
'n Deel van die glukose word in die lewer, spiere en vetselle geberg, waar dit in glikogeen omskep word.
Namate jou liggaam die glukose gebruik en glikogeen berg, daal jou bloedsuikervlak en hoef insulien nie meer vrygestel te word nie.
Indien jy vir 'n paar ure nie geëet het nie, sal die glukosevlak in jou bloed daal. Gevolglik begin die pankreas om ensieme af te skei wat die gebergde glikogeen weer in glukose omskakel om deur die liggaam se selle gebruik te word.
Sodra die bloedsuikervlak weer styg, stel die pankreas dan insulien vry om met die opname van die glukose te help.
Hierdie siklus word deurlopend herhaal om te verseker dat jou bloedsuikervlak stabiel bly.
Dit is belangrik om te onderskei tussen die simptome van hoë en lae bloedsuikervlakke.
Algemene simptome van hoë bloedsuikervlakke:
urineer meer as gewoonlik
honger, ten spyte van gereelde eetgewoontes
voel moeg en lusteloos
aandagafleibaar en swak geheue
Algemene simptome van lae bloedsuikervlakke
Eerste tekens – bleekheid, lusteloosheid, sweet, naarheid en hoofpyn
Matige tekens – hartkloppings, voel verward, angstig en geïrriteerd, spraak word beïnvloed, gaap voortdurend, persoonlikheid verander, bv. buierigheid
Ernstige tekens – aggressie of lagbuie, floutes, stuiptrekkings by kinders, kom
Indien jy aan diabetes ly, beteken dit dat daar te veel glukose in jou bloed is. Dit gebeur omdat insulien nie behoorlik afgeskei word nie.
Hoe om jou bloedsuikervlak stabiel te hou
Eet meer gereeld kleiner etes
Deur gereeld deur die dag te eet, sal jy verseker dat 'n bestendige bron van energie beskikbaar is en voorkom dat jy moeg voel. Dit sal ook sorg dat jy minder gereeld honger voel, wat sal help dat jy minder kilojoules inneem en jou gewig kan beheer.
Vesel help dat die bloedsuikervlak meer geleidelik styg omdat dit die opname van suiker en die vertering van koolhidrate vertraag. Kosse wat ryk aan vesel is, sluit in volgraanbrood en hawermout, pere en lemoene, broccoli en suikermielies, asook aartappels in die skil.
Deur genoeg water te drink, sal nie net keer dat jy ontwater nie maar ook jou niere help om oortollige suiker in jou liggaam in die urien uit te skei. Jy kan 'n beker water opkikker deur bloubessies en lemoen, suurlemoen en peperment, of aarbei en basiliekruie daarby te voeg.
Vermy versoete drankies indien dit moontlik is aangesien dit jou bloedsuikervlak sal laat styg, jou gewig kan laat toeneem, en die risiko vir diabetes word groter.
Gereelde glukosetoetsing is die akkuraatste manier om jou bloedglukosevlak te moniteer en te keer dat mediese komplikasies later in jou lewe ontwikkel.
Onthou die suksesvolle bestuur van diabetes vereis daaglikse behandeling, gereelde monitering, 'n gesonde dieet en leefstyl en deurlopende opleiding.
Lees meer oor dieetaanbevelings by
Solidariteit verstaan dat daar unieke uitdagings in die werkplek is, soos byvoorbeeld om onder baie druk te werk of om heeldag mense te bedien en soms dan nog met jou gesondheid ook te sukkel. Daarom bied Solidariteit Beroepsgildes vir jou 'n geleentheid om by enige van hul gildes aan te sluit. Besoek gerus die skakel https://gildes.solidariteit.co.za/ vir meer inligting.
http://www0.sun.ac.za/vivus/afrikaans-vivus-4-november-2018/samewerking/afrikaans-small-changes-can-make-a-big-difference-in-the-health-of-south-african-families.html